ПОЛЕЗНО – VivaLaVida\nОбикновено пътуванията, независимо дали са кратки екскурзии или дълго планирани почивки предизвикват у нас вълнение и приятна емоция.\nЧесто в такива ситуации, забравяме важни подробности, които може да попречат за пълноценното изживяване на момента.\nВъз основа на дългогодишният ни опит с клиенти, си позволихме да подберем няколко важни въпроса, с чиито отговори е добре да сте запознати, преди да предприемете Вашето пътуване. За да видите отговорите, на въпросите, които Ви интересуват, моля натиснете знака + (плюс) пред всеки от тях.\nЗа кой период е най – добре да планирам екскурзията или почивката си?\nКогато планирате своята почивка/екскурзия/ е нужно да се има предвид туристическия сезон. През летния сезон традиционно са приоритет почивките на море, докато през зимата предпочитанията са насочени към планинските курорти и екзотичните дестинации. Най – скъпа през летния сезон е почивката през юли – август, така наречения „силен сезон“, когато има струпване на почиващи по крайбрежията. По – добре е почивката да се планира за месеците май – юни и за есента, когато цените в хотелите са занижени, а времето в много от популярните курорти – Испания, Гърция, Турция е идеално за почивка, с много добри метеорологични условия. През зимния сезон обстоятелствата са аналогични.\nКак да си резервирам почивка или да се включа в екскурзия?\nМожете да си изберете желаната дестинация и да направите запитване в нашия сайт. Също така можете да се свържете с нас по телефона или да посетите нашия офис, където ще изберем подходящата за Вас дестинация и период.\nПо какви направления работите?\nМожем да организираме за Вас индивидуални и групови пътувания до всяка точка от земното кълбо. Индивидуалните почивки представляват трансфер до съответната дестинация и настаняване според желанията и избора на всеки клиент. Груповите пътувания са пакет от туристически услуги, разработени на основата на групови тарифи, трансфери, нощувки и обслужване.\nКакви са условията и документите нужни при записване за екскурзия или почивка?\nПри записване за екскурзия/почивка/ със автобус/самолет/, за индивидуалните резервации се сключва договор за покупка на туристическа услуга, който урежда гражданско- правните отношения, както и ваучер за настаняване в хотел.\nИма ли включена медицинска застраховка?\nИндивидуалните хотелски резервации нямат включена медицинска застраховка. Ако желаете застраховка, може да я сключите и чрез нас. Груповите пътувания са със сключена медицинска застраховка.Покритието варира според застрахователя.\nКолко време преди датата на пътуването мога да направя резервацията?\nЖелателно е да направите резервацията възможно най-рано, тъй като броя на стаите за хотел са ограничени. По-ранните резервации предоставят по-богат избор от оферти и промоции.\nКолко време преди датата на пътуването мога да анулирам резервацията?\nАнулирането на резервацията се прави според нашите общи условия и съответно условията на хотела за неустойка при нереализирано пътуване.\nКак се осъществява връщането на парите при анулирана резервация?\nВъзстановяването на парите след анулиране се осъществява в рамките на общите условия и срокове. Ако подлежите на възстановяване можете да получите парите си по кредитна/дебитна карта от която е направено плащането или в брой, от офиса на туристическата агенция. Ако е международна операция, може да отнеме до 45 дена.\nКакви документи трябва да представя на рецепция в хотела?\nНа рецепция в хотела е нужно да представите документ за самоличност - лична карта/международен паспорт и документ за вашата резервация - ваучер за настаняване.\nКак да постъпя ако резервацията ми не излиза в системата на хотела.\nПокажете Вашата резервация, ако тя не излиза в системата на хотела, свържете се незабавно с нас и не предприемайте действия по нови резервации на място. Въпросът ще бъде решен във възможно най-кратък срок.\nКакви документи трябва да нося със себе си в чужбина?\n● В Европейския съюз българските граждани пътуват с лична карта. Наличието на задграничен паспорт би могло да спести възникнали неприятности, като например загуба на лична карта. ● При пътувания до страни извън ЕС е добре да носите със себе си освен оригинал на задграничния паспорт, и копие, които да са разделени. ● Ако пътувате с личен автомобил в страни от ЕС, носете големия талон на автомобила, а в страни извън ЕС – Зелена карта. ● Европейска здравна карта, осигуряваща регламентираните при издаването й медицински услуги на територията на ЕС – важи само за спешна и неотложна медицинска помощ. ● Валидна шофьорска книжка , в случай, че решите да наемете кола. ● За лица под 18 годин, с български документи за самоличност, пътуващи сами или с един родител – нотариално заверена декларация от родителя/родителите/, че е съгласен/съгласни/ детето да пътува извън страната, за посочения период и маршрут, с данни за контакт на нотариуса, и име и данни за контакт на лицето, носещо отговорност за детето по време на пътуването.\nКак да постъпя ако загубя личните си документи?\nПри загуба на лична карта или задграничен транспорт, незабавно се обърнете към най-близкото дипломатическо представителство на страната, чийто гражданин сте. Там трябва да представите копие от задграничния паспорт, респективно копие от личната карта и две снимки. Заявете за загубата на документите и в полицията. В дипломатическото представителство ще Ви бъде издаден временен документ, който ще важи до прибирането Ви в страната, от която сте.\nКакво да направя, ако се изгубя по време на екскурзия/почивка/?\nНеобходимо е да разполагате с контакти за връзка, с екскурзовода или водача на групата. Също е нужно да знаете точния адрес и наименованието на хотела, в който пребивавате, и в случай, че не можете да се свържете с екскурзовода или с човек от групата, търсите съдействие от най-близкия униформен или гражданин.\nСъветваме да пътувате без домашни любимци, тъй като повечето хотели , авиокомпании и транспортни фирми имат строги изисквания за присъствието на домашни любимци на територията на хотела, респективно на борда на самолета или автобуса.\nКакви норми на поведение да спазвам в хотела?\nВ хотелите пазете тишина и чистота. Консумацията от мини-бар, телефон или платен видео канал се заплащат допълнително на рецепция. При хранене на блок маса, храна не се изнася извън хотела. В противен случай подлежите на глоба от хотелиера.\nКакви са нормите на поведение в превозното средство?\nВ самолета/автобуса е категорично забранено пушенето . Пазете чисто. Спазвайте поведение, което не повлиява отрицателно на останалите пътници. Не безпокойте водача на транспортното средство по време на движение.\nПо време на екскурзия/почивка в други страни трябва ли да спазвам специфични норми на поведение?\nТуристите е нужно да уважават законите, традициите и нормите на поведение в дадената страна. В противен случай рискувате да бъдете глобени за изхвърляне на боклук, за пушене или пресичане на необозначени места, както и за неморално поведение или държание нарушаващо обществения ред.\nПо време на екскурзия/почивка мога ли да се отклоня от маршрута/групата, за да посетя мой близък?\nНеявяването на мястото и в часа на отпътуване от даденото населено място, посочени от екскурзовода, се тълкува като емиграция. За тези лица незабавно се подава информация на граничните и полицейски служби на съответната страна, също и на българското посолство/при наличие на такова/, и на администрацията на Република България.\nПо време на пътуването:туристите следва да уважават местните обичаи , начин на живот и правила на поведение на съответната държава, в която пребивават. Може да ви глобят за изхвърлен отпадък на улицата, пушене или пресичане на необозначено място.\nЧрез Ваучера за подарък, който Ви предлага Вива Ла Вида ЕООД, на желана от Вас стойност имате възможност да направите незабравим подарък – романтичен уикенд или спа почивка, круизно пътуване или вълнуващо пътешествие до далечни дестинации, екскурзия в България и по света за Ваш близък, приятел, колега или бизнес партньор.\nОбщи условия за ползване на ваучер:\nПри закупуване на подаръчен ваучер за конкретна туристическа услуга е необходима да направите съответния избор за вида на услугата, периода и направлението, както и за стойността на ваучера. Ваучерът е придружен от всички необходими документи за осъществяване на пътуването.\nАко сумата заплатена за ваучера е по-малка от стойността на избрания туристически продукт, разликата се доплаща от клиента.\nАко сумата, заплатена за ваучера е по-голяма от стойността на избрания туристически пакет, разликата не се възстановява.\nПодаръчният ваучер важи за всички предлагани от агенцията пътувания, екскурзии и почивки в страната и чужбина.\nВаучерът не може да бъде осребряван, не е ценна книга и не притежава други права.\nВаучерът е поименен и неговото преотстъпване е в зависимост от клаузите на договора за пътуване.\nВалидността на ваучера е обвързана с периода на пътуване, посочен в него и не важи извън този период.\nВаучерът не подлежи на връщане или замяна.\nПритежателят на ваучера може да го ползва еднократно.\nМоже да закупите подаръчен ваучер от Вива Ла Вида ЕООД в офиса на агенцията.\nЗа Ваше улеснение и пълна прозрачност на отношенията ни с клиентите, тук можете да разгледате и свалите стандартен договор на ТА Вива Ла Вида ЕООД, както и Декларация за защита на личните данни.\nТова са двата задължителни документа, с които всеки клиент, ползващ туристическа услуга е необходимо да се запознае.\nВъв връзка с това, от 25 май 2018 г. Вива Ла Вида ЕООД въвежда следните промени в Политиката за защита на личните данни:\nВива Ла Вида ЕООД в качеството си на администратор на лични данни обработва лични данни, които клиентите предоставят при посещение на нашите уебсайтове в съответствие с нормативната уредба за защита на личните данни.\nВива Ла Вида ЕООД в качеството си на търговец гарантира на своите клиенти конфиденциалността на предоставените лични данни. Последните няма да бъдат използвани, предоставяни или довеждани до знанието на трети лица.\nТА „Вива Ла Вида “ се задължава да не разкрива никакви лични данни за клиентите на трети лица – държавни органи, търговски дружества, физически лица и други, освен ако:\n– информацията е необходима на трети лица за изпълнението на услуга според сключен договор между клиента и Вива Ла Вида – авиокомпании, транспортни компании, хотели или хотелски оператори, застрахователни компании и други оператори на услуги, които се изпълняват като част от туристически пакет или представляват отделна услуга за изпълнение.\nВива Ла Вида ЕООД ползва личните ви данни за целите на техническо администриране на уебсайта, за управление на клиентите, за анкети за продуктите и за маркетинг, само в необходимия за целта обхват и в случаи на изрично доброволно предоставяне от страна на клиента.\nВива Ла Вида ЕООД предприема технически и организационни мерки за сигурност, за да защити администрираните от нас данни от манипулации, загуба, унищожаване и достъп от страна на неоправомощени лица. Нашите мерки за сигурност се усъвършенстват постоянно в съответствие с технологичното развитие.\nАКО ИМАТЕ ВЪПРОСИ, ЧИИТО ОТГОВОРИ НЕ НАМИРАТЕ В ТАЗИ ИНФОРМАЦИЯ, НЕ СЕ КОЛЕБАЙТЕ ДА СЕ СВЪРЖЕТЕ С НАС.\n0888 486 542; 0898 785 018


Провериха зоните за отдих и водни спортове | Kardjali.bg\nПровериха зоните за отдих и водни спортове\nПроверка на зоните за краткотраен отдих и водни спортове на територията на община Кърджали бе извършена от Комисия назначена със заповед на кмета. В комисията освен експерти от община Кърджали са включени представители на Инспекцията по труда, на ОД на МВР и РЗИ-Кърджали.\nПроверени са зоните край язовир „Кърджали”, в района на село Енчец и с.Главатарци, на язовир „Студен кладенец”, в района на с. Калоянци, както и на заведенията за обществено хранене и хотелиерска дейност с открити басейни за къпане, които са разположени по бреговите ивици на яз. Кърджали и яз. Студен кладенец. Собственост са на частни лица и търговски дружества.\nПроверки са извършени и в хотел-ресторант „Перперикон”, кафе- аператив в с. Стремци и откритият плувен комплекс „Арпезос” в областният град.\nКомисията е установила, че са поставени забранителни табели „Къпането забранено” и „Скоковете забранени” на ресторантите „Моби дик”, „Арабела”, Кораб „Емона” край Енчец, на страноприемница „Трифон Зарезан” в с. Главатарци, както и на базите на „Монег юг” и „Старите кметове” на бреговата ивица на яз. „Студен кладенец”.\nИма назначени спасители със заверени талони за 2013 г. на всички плувни басейни в гр. Кърджали и в зоните за краткотраен отдих и водни спортове. На открития плувен басейн „Арпезос” са назначени двама спасители с медицинско лице. Издаден е правилник за вътрешен ред, изготвени са правила за ползване на басейна, които са описани на информационни табла, издаден е план за действие на дейности при спешни ситуации, има и необходимото оборудване и инвентар.\nПри проверките Комисията е дала указания за работа през летния сезон на всички проверени обекти във връзка с изпълнението на Наредбата за водоспасителната дейност и обезопасяване на водните площи на територията на община Кърджали.\nСистемния контрол и проверките на водните басейни от страна на Комисията ще продължат през целия летен сезон.\nПрочитания: 1789 пъти


heartbeats : fever\nЯвно когато боледувам, мозъкът ме се изпържва от треската и почвам да виждам нещата по-цветно. Даже леко анимационно. Малко тип cat on a hot tin roof.\nДокато се разхождам из дебрите на туитър и се помайвам от "скоростта" на връзката в офиса, се влюбвам сляпо. В книга, която не съм прочела. Преди доста години, май 5-6, като завърших Sex Off, си паднах много по бг разказите. Напоследък чета много бг неща. Откривам, че никак не са лоши. Та.. говоря за Любовни упражнения, която тепърва излиза, но съдейки по имената, които разказват своите истории и някои суперкратки preview-та, ще се влюбя.\nРазказвачите у нас обаче се повтарят. Цитирането на имена е излишно, защото всички знаем, че изобилното творчество на даден писател не говори много добре за качеството. Амели пишела по дузина романи на година, но колко от тях публикува? Веднъж Михаела Петрова ми каза, че писателят трябва постоянно да пише, да се упражнява, да опитва, защото всяко майсторство изисква неуморни упражнения. Любовни упражнения. Бе... любовен труд си е, к'вото и да си говорим.\nВсе така в делириум от треската, ще се пусна към Попа, а след това със Славена ще пием вино. Ако довечера пиша отново, значи вече съвсем ме е разтресло.


Онлайн платформа с информация за Covid-19 - dnews.bg\nТърсене f Петък, 10 Април 2020 / 12:15\nСтолична община пуска онлайн платформа с информация за Covid-19\nНачало България Столична община пуска онлайн платформа с информация за Covid-19 Назад\n25.03.2020 15:20 | България, Коронавирус, София\nНа сайта на Столичната община вече е активна новата Единна информационна система (ЕИС) по въпросите за COVID-19, съобщиха от Общината.\nСистемата е изградена с безвъзмездното съдействие на софийския офис на SAP България, филиал на световния софтуерен лидер SAP SE у нас. Платформата е достъпна през страницата за COVID-19 на Столичната община и предоставя за гражданите кратка, точна и актуална информация по основните въпроси – какво да правим ако имаме съмнения, че сме били в контакт със заразени лица; какво да правим, ако сме възрастни или трудноподвижни хора; какво да правим, ако имаме деца, ако скоро сме се завърнали от чужбина и др.\nСистемата е интерактивна, с лесна навигация води ползвателя до конкретния казус, от който се интересува, а информацията се обновява постоянно.\nЦелта й е да предоставя най-актуалната и полезна информация на едно място, без да се налага гражданите да посещават различни страници на различни институции. В допълнение, ЕИС улеснява получаването на обратна връзка относно проблемите на столичани, от какво се вълнуват и какви затруднения изпитват, а доброволци и дарители могат да заявят възможностите си за оказване на съдействие.


Кърджали е национален шампион по сключени бракове – 647 в последната година! Разводите са 128\nКърджали е на първо място в България по брой на сключени бракове през изминалата 2013-та година, обявиха от Националния статистически институт.\nПрез последната година в 7-те общини са сключени 647 брака, поясниха за 24rodopi.com от Териториалното статистическо бюро. 291 от тях са в градовете, а 356 – в селата. Спрямо предишните две години има ръст и процентът на Кърджали в национален план е недостижим.\nСватбите у нас се увеличават, а разводите намаляват. Средната продължителност на брака до неговото прекратяване е 14,6 години. Това показват данните на Националния статистически институт за 2013 г.\nОбщо 21 943 двойки са надянали брачните окови през миналата година, което е със 776 повече от предходната. Преобладават градските сватби – 17 047 (77,7%), докато в селата Менделсон е звучал само 4896 пъти.\nКато области с най-много бракове след Кърджали се нареждат Разград, и София-столица. Най-малко се женят в областите Видин и Враца.\nИнтересното е, че 647 брака са сключени в област Кърджали и през 2010 година, поясниха за 24rodopi.com. През 2011-та браковете са били 610, а през 2012-та – 610.\nРазводите в област Кърджали през последната година са 128, като за разлика от браковете, при тях гражданите надделяват над селяните с 65:63.\nНа снимката: Младоженци в Кърджали си припомниха щастливото детство. Снимката е направена от репортер на 24rodopi.com в парк „Горубсо“


Справедливост за Боян: Три години затвор за таксиджията - Haskovo.NET\n- На 65 страница, в учебника, горе вдясно!\nТаксиметровият шофьор Данаил Нинов, който предизвика тежка катастрофа на "Симеоновско шосе" в София, при която загина моторист, бе осъден на 3 г. затвор.\nИнцидентът стана в края на септември м.г., когато Нинов направи обратен завой на забранен участък на "Симеоновско шосе", а в таксито му се удари 29-годишния Боян Митев с мотора си. Младият мъж загина на място.\nПреди заседанието на магистратите днес, десетки мотористи се събраха на протест пред Съдебната палата в София. Те наредиха каските си на стъпалата пред сградата в знак на почит към загиналия си колега, а част от тях влязоха и на делото. Според протестиращите за безопасността по пътищата се необходими не толкова законови промени, колкото повече съвест сред шофьорите - както на коли, така и на мотори.\nПаралелно с протеста се събираха и подписи за обезопасяването на пътната артерия, превърнала се в лобно място на младия мъж, с бетонни блокове, за да няма възможност за опасни маневри. В подписката досега са се включили повече от 3000 души.\nАдвокатът на близките на загиналия Боян Митев поиска отвод на прокуратурата и разследващия полицай, заради процесуални нарушенения. Съдът обаче не уважи искането. Освен това, роднините смятат, че шофьорът няма право да кара такси, тъй като е държавен служител и работи в Агенцията за бежанците.\n"Синът ми беше прекрасен човек. Млад, перспективен. Бъдещето беше пред него. Искаме справедливост", каза майката на Боян Митев - Надежда, цитирана от Нова телевизия.\nМагистратите постановиха 3 години затвор за Данаил Нинов. Решението им обаче не е окончателно и подлежи на обжалване и протест.\nПрез 2014 година синът на председателя на ДАНС Димитър Георгиев - Юлиян, загина при подобна катастрофа с мотор, пак на "Симеоновско шосе". Студентът от Техническия университет се заби с "Ямаха" в мерцедеса на бизнесмена Георги Илиев, съсобственик на голяма верига пицарии, който също правел забранен ляв завой.\nМотористи се събраха пред Съдебната палата, днес е делото за смъртта на техен приятел


Първият етап от ваксинацията е провал - 10% от предвидени 253 хил. души\n28 Jan 2021 358\nТова заяви председателят на Гражданската платформа Изправи се.БГ Мая Манолова в интервю за Дарик Пловдив.\nТя заяви, че Изправи се.БГ е в процес на изработване на листите с Отровното трио. Амбицията е да имаме граждански листи, със съотношение 70/30 граждански лица към партийни субекти. В Партньорската мрежа има предимно граждани, експерти и хора с кауза, обясни председателят на Гражданската платформа.\nИзправи се.БГ е с протегната ръка към всички извънпарламентарни формации, които искат демонтиране на корупционния едноличен модел на Борисов, каза още Манолова.


„Чудесна книга за това как да се справим със загубата на време.С теорията, с примерите от живота и практики, които всеки може да прилага"\n"Четейки, осъзнах, че връзката ми с времето е изключително важна за всичко в живота ми. Как, какво и защо го правя? "\n"и едно голямо БРАВО, че изразявате тази дълбочина! Нека всеки, който се докосне до нея, да вземе неговото нещо, в неговата доза! "\n„Чудесна книга за това как да се справим със загубата на време!“\nС теорията, с примерите от живота и практики, които всеки може да прилага. Разбира се, практикуването не бива да е еднократно, а търпеливо повтаряно и усъвършенствано и то, всеки сам за себе си(както е написано в книгата). Благодаря ви, момичета, за интересното представяне на „крадецът” на време! Още по-хубаво е, че сдобивайки се с това четиво, си „открадваме“ и запазваме методите за справяне със загубата на време. Благодаря, Калина, и аз да имам „скрити козове“ в играта с времето!\nОбучител, работодател, застраховател, мениджър, поет\n„Винаги съм мислила, че са възможни само двете крайности: да управлявам времето си за задачи и да се рея в него, когато искам да се чувствам свободна и креативна.!“\nНо някак във второто винаги ми е пречила мисълта за първото. Да подредиш свободата си е трудно. Докато не събудиш новата си престава за времето и връзката ти с него. Да, не бях приемала на сериозно връзката ми с времето, докато не попаднах на тази книга. Как да организирам и оползотворявам времето, следвайки всичките си нужди. Сега си дадох сметка и колко различна представа за време и нужда от него имаме всички. Колко различно се движим в този свят всеки един от нас.\nТази книгата ми помогна:\nДа си направя равносметка за собствената ми представа за време и връзка с него.\nДа се свържа с времето на хората около мен.\nДа преплета представата за времето с тази за самата мен.\nДа се свържа със себе си и всичко което правя. Да погледна от друг ъгъл на всичките си партньорства. Да поставя времето като свой партньор.\nЧетейки, осъзнах, че връзката ми с времето е изключително важна за всичко в живота ми. Как, какво и защо го правя? Труден е бил момента в който съм избирала между важните за другите и тези за мен неща. Но връзката ми времето и моята ценност и полезност в него, такова каквото е за цялата Вселена , ми даде шир за нов избор. Избор без свян и съвест. Да избирам времето си е равностойно на избирам себе си.\nПрепоръчвам тази книга за всички, които търсят себе си, търсят баланса в живота си, изморени от колективния шум и многото правила, готови да отпуснат контрола без “времето да ги гони и те него”.\nСпециалист маркетинг и реклама и създател на http://judway.eu\n„Нямах идея колко задълбочено сте изследвали тази тема! И поднесена в книга, ми даде възможност да чета, да спирам, да дишам и да продължавам – с моето темпо и усещане.“\nЗа мен ключовото прозрение дойде с главата „Времето като личност“. Знаех за тази метафора отпреди време и бях описала за себе си личността на времето, още тогава. Сега забелязах, че личността се е променила – много по-блага и подкрепяща е. Метафората е толкова силна, че е работила, дори и без моята съзнателна намеса, през изминалите месеци. Благодаря за този инсайт!\nУсещането ми, докато четях, беше, че тази книга не се чете наведнъж. Прииска ми се да поспра, да оставя пространство да ми отлежи, да я усетя и осмисля. И така, до следващото задълбочаване.\nГолямо БРАВО, че изразявате тази дълбочина! Нека всеки, който се докосне до нея, да вземе неговото нещо, в неговата доза! Щастие и рози(маргаритки!) по този ви път!\nДа познаваш добре автора на какъвто и да бил духовен „продукт“ – книга, филм, картина, музика – е истинска привилегия и наслада. Четеш, гледаш, слушаш и ти си се струва, че нещо си допринесъл, че разбираш повече от смисъла, контекста и подтекста и, охо, даже си част от нещото. Е, привилегирована съм. Да, познавам Калина….от половин век. Ценното на този „продукт“ е, че е не само четиво, не само звук, не само визуална изява, а е всичко, събрано накуп. А за нея, Калина, е вярно следното – освен да се прочете написаното от нея, трябва да се видят очите и живото й изражение, да чуеш усмихнатия й отчетлив глас. Заразяваща виталност, неподправен чар, шантав и привлекателен микс от рацио и емоция, от прилежност и спонтанност, от правия път и лудостта. Такава е. Ако този живот не ме бе свързал с Калина, щях да искам да го върна отначало, за да я срещна. Да се насладиш на дори по малко от всичко това, което е тя, и което този продукт носи, е истинско преживяване, като автентичния живот. Нямаш време да нямаш време да не се запознаеш с Калина и с този „продукт“. Но при едно условие – важно е да намериш своя ритъм и своя начин.\n„Практиките са вълнуващи, окриляващи, интригуващи и замислящи. И дават едно усещане за пълнота и завършеност. Четеш, питаш, отговаряш си, влизаш надълбоко, изследваш, практикуваш, и излизаш със съкровище в ръцете си. Благодаря! Имам Време!.“\n„Нямам време да имам време!“ – и аз това си помислих, когато тази великолепна книга попадна в ръцете ми. Откъде ще намеря време в моя преливащ от задачи списък, да вместя и едни 250 непланирани страници?! Реших в крайна сметка, че ще инвестирам. И добре, че го направих, защото вече имам много по-ясна идея и здравословно отношение към Времето. И май към живота си. Не получих вълшебно хапче и слава Богу! Получих точно тези отговори, които са си само за мен и няма да свършат работа на никой друг. Тази книга е чудесен партньор – хваща те умело и нежно за ръка и те повежда напред из дебрите на личните ти нечути досега отговори, за да се намериш. Може да се прочете бързо, на един дъх, и също така – да те кара да отгръщаш отново страниците в търсене на упътващи знаци в личния ти хаос. Когато задаваш качествени въпроси – получаваш и качествени отговори, и точно тук е ценността на това четиво. Всяка страница те води към следващата и те тласка да продължаваш в личното си себеизследване. Практиките са вълнуващи, окриляващи, интригуващи и замислящи. И дават едно усещане за пълнота и завършеност. Четеш, питаш, отговаряш си, влизаш надълбоко, изследваш, практикуваш, и излизаш със съкровище в ръцете си. Благодаря! Имам Време!\nХолистичен терапевт и преподавател по енергийна психология


Неправителствени организации поискаха от министър Нено Димов да забрани отглеждането на американска норка в България - Гражданска инициатива за забрана на добива на ценни кожи в България\nПубликувано на януари 21, 2019\nНа 16 януари 53 неправителствени организации изпратиха писмо до министъра на околната среда и водите Нено Димов, с което поискаха забрана на въвеждането в природата, вноса, развъждането и отглеждането на неместния животински вид американска норка.\nЦелта на искането е да бъде опазено биологичното разнообразие и свързаните с него екосистемни услуги, човешкото здраве, общественият интерес и икономиката. Сред организациите, подписали писмото, са Националният природонаучен музей (НПМ) към БАН, „Грийнпийс“ България, WWF България, Българска фондация „Биоразнообразие“, както и почти всички неправителствени организации за защита на животните\nФерми с пропуски в процедурите\nОсновната причина за искането на неправителствените организации е, че видът американска норка е допуснат за отглеждане у нас във ферми за ценни кожи, без да е преминал процедура и да е получил разрешение за отглеждане като неместен вид, съгласно чл. 67 от Закона за биологичното разнообразие. Така за него не е направена програма и не са изследвани вредните въздействия върху природата, поради което от няколко години насам се наблюдават свободно живеещи екземпляри в природата и населените места в близост до фермите.\nВъпреки пропуска в процедурите, от 2013 г. у нас има регистрирани три ферми за отглеждане на американска норка, най-голямата от които, край с. Маджерито до Стара Загора, към момента е с капацитет над 128 хиляди животни.\nБягство на животни от чужд, инвазивен вид\nВъпреки максималния контрол от страна на компетентните органи, случайното освобождаване и бягството на норки от обектите е невъзможно да бъде предотвратено. Изследванията в другите европейски страни, където има ферми за норки, показват, че те бягат от фермите относително често, което води до създаването на дива популация, която се превръща в трайна част от местните екосистеми. От откриването на първата ферма у нас до момента са налице множество сигнали от граждани и доказателства за забелязани, уловени или убити норки в близките населените места. През миналата година в няколко телевизионни репортажа бе показан проблемът на местните хора с избягалите от фермите норки.\nАмериканската норка е инвазивен, чужд вид с произход от Северна Америка. Видът е внесен в Европа още в началото на миналия век, за да се използва за производство на ценни кожи. Изпускането от фермите (случайно или умишлено) е довело до създаването на устойчиви популации в много европейски страни. Видът се адаптира лесно към различни типове местообитания от Централна Европа до Исландия, като в Дания населява дори градските райони, включително каналите на Копенхаген. Понастоящем се среща във всички европейски страни, където е имало или има ферми за ценни кожи.\nЗаплахата за биологично разнообразие е един от основните мотиви за забраната на фермите за американска норка в много европейски страни. Понастоящем такива забрани вече има в Австрия, Белгия, Босна и Херцеговина, Великобритания, Чехия, Люксембург, Испания, Холандия, Сърбия, Словения, Македония, Норвегия, Хърватия. В Германия и Швейцария са увеличени изискванията за отглеждане на норки до степен, която практически изцяло възпрепятства съществуването на такива ферми.\nЗамърсяване и набези срещу селскостопански и домашни животни\nАмериканската норка е изключително агресивен хищник с отрицателно въздействие върху местните видове птици, гризачи, земноводни и водни (риби и раци) организми. Рискът от създаване на дива популация на американската норка е и риск за препитанието, нормалния живот и здравето на местното население. Рязко са зачестили случаите на набези от норки в дворовете и личните стопанства на хората. Поради агресивността си и своя вроден инстинкт за свръх убиване, щом попадне в кокошарник или зайчарник, норката рядко оставя живо животно. Кокошки, пуйки, зайци, агнета, дори кончета са сред жертвите на норките около село Маджерито.\nПрез годините сме свидетели на множество сигнали, подадени от жители на близките села, които се оплакват от непоносима миризма, замърсявания и убити животни. Изследвания и доклади в страните със съществуващи ферми за норки показват, че честo последствие от дейностите във фермите е и замърсяването на почвите, водите и въздуха в региона. Основната причина за това е неприлагането на нормативните изисквания, съчетано с пропуски при дейността на контролните органи. Често фермите допускат загробване на трупове, изпускане на отпадни води, както и неправомерно изгаряне на отпадъци, трупове, биомаса и други. Въпреки неоспоримите факти за влиянието на фермите за норки върху заобикалящата ги среда, всички съществуващи до момента у нас ферми са създадени безпроблемно, без да бъде направена оценка за въздействието им върху околната среда.\nПодкрепа от научните институти\nИскането до министър Димов е придружено от научните становища на най-компетентните експертни институти по биологично разнообразие и инвазивни видове в страната. Потвърждение за рисковете и негативното влияние от отглеждането на американска норка върху биологично разнообразие у нас изпратиха Институтът по биоразнообразие и екосистемни изследвания към БАН (ИБЕИ – БАН), Националният природонаучен музей към БАН (НПМ – БАН), Мрежата за инвазивни чужди видове за Югоизточна Европа (ESENIAS), както и Центърът за оценка на риска по хранителната верига (ЦОРХВ).\nОснование за искането на организациите дава Законът за биологичното разнообразие, в който е посочено, че „министърът на околната среда и водите може със заповед, обнародвана в „Държавен вестник“, да забрани въвеждането в природата, вноса, развъждането и отглеждането на неместни животински видове, ако случайното им освобождаване в дивата природа ще застраши съществуването на местни видове от дивата флора, фауна и микота.“\nКампания за забрана на фермите за ценни кожи\nИскането на неправителствените организации е поредната стъпка в кампанията за забрана на фермите за ценни кожи у нас. През юни 2018 г. в Народното събрание беше внесена Национална гражданска инициатива за забрана на фермите за ценни кожи в България, подкрепена с подписите на над 51 хил. български граждани. През есента предложението беше разгледано от трите ресорни парламентарни комисии и получи първоначална подкрепа и от трите. Тогава бе публикувано и социологическо проучване, според което над 65% от българите подкрепят тази забрана.\nПубликувано на януари 21, 2019 от aglida


НАФТСО: „Държавата не е коректен играч и редовен платец”\nНАФТСО: „Държавата не е коректен играч и редовен платец”\nSecurity.bg февруари 4, 2014 България Няма коментари, 46 прочитания\n„Държавата не е коректен играч и редовен платец”. Това послание сложиха на сайта си от Националната асоциация на фирми за търговска сигурност и охрана (НАФТСО). Ето и цялото обръщение на най-голямата асоциация в бранша у нас:\nНе може намеренията на правителството за криминализиране на укриването и неплащането на задължения към осигурителните системи да не бъдат обвързани с факта, че държавата не е коректен играч и редовен платец.\nВъпреки наличието на европейска директива (2011/7/ЕС), транспонирана в българското законодателство с промени в Търговския закон през м. февруари м. г., публични институции продължават да не плащат с месеци за предоставени услуги за охрана по сключени договори.\nОт правителството се твърди, че разплащането с бизнеса е приоритет, който успешно се реализира. Но по отношение на частния сектор за сигурност ситуацията е повече от тревожна. Военномедицинска академия, например, дължи милиони за реално предоставени охранителни услуги, поради неплащане в продължение на 7-8 месеца. Подобна е ситуацията и при много други държавни или общински лечебни заведения, „Напоителни системи“, министерството на отбраната и др.\nЗа какво развитие, за какви инвестиции, за какъв бизнес може да става дума?\nИма търговски дружества, които вече са използвали всички финансови инструменти, за да се справят временно с недостига на финансов ресурс. Но неплащането от страна на публични институции и дължимите суми в големи размери, поставят тези търговски дружества в състояние на задлъжнялост към некоректната в случая държава. А тя не прощава.\nПукнат грош няма да струват уверенията на правителството, ако компании с дългогодишна положителна история и потенциал за развитие бъдат затрити, казва НАФТСО.\nЕтикети:нафтсо,послание,частен охранителен бранш


Хамилтън триумфира в Гран при на Франция и взе четвърта поредна победа - Спорт - Дневник\nХамилтън триумфира в Гран при на Франция и взе четвърта поредна победа\n17:38, 23 юни 19 , 4884\nСветовният шампион във Формула 1 Люис Хамилтън затвърди доминацията си от началото на сезона с шеста победа в първите осем състезания. Британският пилот на "Мерцедес" триумфира в Гран при на Франция на пистата "Пол Рикар".\nХамилтън потегли от първа позиция и до края не изпусна водачеството, за да вземе своята 79-а победа във Формула 1. Успехът е четвърти пореден за него през сезона след тези в Испания, Монако и Канада. Единствените стартове, в които Хамилтън не спечели, бяха Австралия и Азербайджан, където триумфира съотборникът му Валтери Ботас.\nИменно финландецът завърши на второ място и оформи двойната победа на "Сребърните стрели". За шести път през сезона "Мерцедес" завършиха на първо и второ място. Ботас удържа втората си позиция от Шарл Льоклер с "Ферари", който в края беше близо до финландеца.\nЧетвърти се нареди Макс Верстапен, а зад него завърши Себастиан Фетел. Германецът стартира седми след слаба квалификация, но прескочи две места напред. Пилотът на "Ферари" взе и една точка допълнително, след като направи най-бърза обиколка в последния тур.\nСлед осем състезания Хамилтън има 187 точки, а съотборникът му Ботас остава със 151. Фетел има със 76 точки по-малко.\n"Беше страхотно състезание за целия отбор. Не беше лесен старт, защото беше много горещо в кокпита, но целият екип свърши невероятна работа, за което им благодаря. Имах леки проблеми с предните гуми. Едно от най-добрите ми състезания през тази година", каза Хамилтън след състезанието.\nСветовният шампион направи добър старт и поведе колоната пред Ботас и Шарл Льоклер. Изпреварвания в челото нямаше, въпреки че Верстапен беше притиснат от пилотите на "Макларън" Ландо Норис и Карлос Сайнц.\nВ шестата обиколка Себастиан Фетел започна да си пробива път напред в колоната и изпревари Ландо Норис. До десетата обиколка четирикратният световен се справи и с другия пилот на "Макларън" Сайнц.\nВ следващите обиколки на пистата беше по-интересна съпоставката между Фетел и Хамилтън, които правеха поредица от най-бързи обиколки. Пръв в бокса влезе Льоклер в 22-ата обиколка, последван от Ботас, а след това и Хамилтън при затварянето на 24-ия тур.\nФетел остана по-дълго на трасето, но не спечели позиции срещу останалите.\nС новите гуми размествания в челото нямаше, въпреки оплакванията на Хамилтън от състоянието на неговия комплект. Все пак световният шампион успя да увеличи преднината си пред Ботас и Льоклер.\nВ края на надпреварата Ландо Норис имаше проблеми с гумите и потъна до десетото място, като беше изпреварен от Даниел Рикардо и Кими Райконен. В последната обиколка Льоклер застигна Ботас и дори направи опит да го изпревари, но финландецът се защити и успя да завърши зад съотборника си Хамилтън.\nПреди последната обиколка Фетел, който имаше голям аванс пред Сайнц влезе в бокса за нови гуми "софт" в опит да направи най-бърза обиколка и да вземе една бонус точка. В последния тур Хамилтън направи нов рекорд на "Пол Рикар", но Фетел отговори на свой ред и записа най-бързата обиколка.\nСледващият старт за сезона е Гран при на Австрия след седмица.\n"Мерцедес" окупира челото и ще поведе колоната във Франция\nabdulhazred 17:57, 23 юни 19 / Неутрално\nОт няколко години редовно ползвам Формула 1 за неделната следобедна дрямка. Гарантирано лекува безсъние!\nРейтинг: 969 17:45, 23 юни 19 Неутрално\nБраво на Люис! Най-добрият пилот уверено върви към шеста световна титла.\nОбаче много жалко за Ландо. Много ме е яд, че заради проблеми остана едва десети. Заслужено беше избран за Пилот на деня.\nРейтинг: 5025 17:48, 23 юни 19 Неутрално\nМастер клас !!!\nРейтинг: 4767 17:51, 23 юни 19 Неутрално\n"който в края бе близо до финландецЪТ". Дневник, по-сериозно с членуването, моля!\nРейтинг: 4079 17:51, 23 юни 19 Весело\nТочно! А най-точно е "Мастър" клас! Недей изпада в езикови недоразумения...\nРейтинг: 716 17:55, 23 юни 19 Неутрално\nПоредния кръг без каквато и да е интрига.\nПросто банална скука.\nОчеизбождащо е лансирането на мерцедес и най вече на шебека.\nГледах началото да четвъртата обиколка,всичко стана ясно,гледах и финала и стана ясна,че нищо не съм пропуснал.\nОтбелязвам,че не плащам на мошениците от диемита гледам RTL.\nРейтинг: 550 17:57, 23 юни 19 Неутрално\nОт няколко години редовно ползвам Формула 1 за неделната следобедна дрямка.\nГарантирано лекува безсъние!\nРейтинг: 1351 18:00, 23 юни 19 Неутрално\nП.Гледах началото да четвъртата обиколка,всичко стана ясно,гледах и финала , не плащам на мошениците от диемита гледам RTL.\nПак много си успял да гледаш по RTL. То там с тия реклами ....\nРейтинг: 243 18:02, 23 юни 19 Весело\nТая пуста политкоректност опорочава състизанията на Ф1. :(\nДобро състезание за Макларън, жалко за техническия проблем с колата на Норис.\nПоздравления за Хамилтън, заслужена победа.\nРейтинг: 294 18:03, 23 юни 19 Неутрално\n—цитат от коментар 6 на abdulhazred\nИма нещо хипнотизиращо в цялата работа, и мен ме приспиваше, но не съм гледал от десетилетия. Коментарите са по-интересни, ако са на професионалисти, могат да запалят някой младеж по технологии, ако не заспи. :)\nРейтинг: 294 18:04, 23 юни 19 Неутрално\nвсяка неделя едно и също, като английска закуска сервирана в германски хотел.\nРейтинг: 1856 18:07, 23 юни 19 Неутрално\nФерари очевидно са толкова по-напред, че дори не си дават зор да се напъват докато не дойдат решаващите последни състезания.\nРейтинг: 2847 18:08, 23 юни 19 Неутрално\nЗаслужена победа!Видя се къде е Фетел....в 24 обиколка Хам беше на 25 сек.напред.Най-добре е в Маранело да почват хвалбите за догодина.......\nРейтинг: 1856 18:12, 23 юни 19 Неутрално\nГледах доста от 24ч на Нурбургринг и беше много по-яко. Стана стахотно състезание и се случи какво ли не.\nРейтинг: 4767 18:16, 23 юни 19 Неутрално\nАко от Либърти не намерят бързо решение, и рекламодателите ще се оттеглят. И Бърни ще е най-доволен, че продаде отрочето си!\nРейтинг: 5668 18:16, 23 юни 19 Неутрално\nПоредното скучно състезание във Ф1. Губят зрители\nРейтинг: 2782 18:33, 23 юни 19 Неутрално\n"Мерцедес" без конкуренция през този сезон\nРейтинг: 294 19:16, 23 юни 19 Неутрално\nТрябва да го пускат за "Лека нощ деца", ще има много щастливи родители.\nРейтинг: 753 19:25, 23 юни 19 Неутрално\nЧудя се, за какво бе подпирането на Хамилтън предишното състезание?!\nРейтинг: 953 19:45, 23 юни 19 Неутрално\nИ Себадтиан заслужава похвали не само Люис.\nРейтинг: 3140 20:58, 23 юни 19 Весело\nМерчо газаи !\nРейтинг: 3958 01:36, 24 юни 19 Весело\nРейтинг: 294 01:45, 24 юни 19 Неутрално\nНе знам колегите по горе , защо се учудват , че било скучно състезанието , то е така от 20-25 години , за последно формулата беше интересна от времената на Деймън Хил и битката му с шумахер, ... Аз лидери да си изпреварват в битка по между си не помня от тогава в двубой 1 на 1 на пистата , сега не само , че рядко се задминават , ами и когато стане то е в бокса за смяна на гуми, който си съхрани гумите и направи няколко БЪРЗИ обиколки и задмине тоя преди него. Това се случи най вече заради правилата за безопсност на времето е имало легендарни двубои състезания с много изпрварвания и Формулата е била много атрактивна за гледане , но много , а и редовно са умирали пилоти , което за онова време е считано за нормално като част от професията Сега имаме определено доста безопасна за гледане Формула , но пък и безинтересна, стоиш и гледаш и как въртят обиколки и толкоз , ако имаш любимец и той победи се радваш за него .\nРейтинг: 3958 02:56, 24 юни 19 Весело\nДядо Бърни също има не малка вина за обезличаването на Ф1\nРейтинг: 237 06:47, 24 юни 19 Неутрално\nТова е така ,понеже преди имаше технология -автомобил и пилот-личност .Човешки фактор.В момента е превес на технология.И автомобили които е управляват от хамстери ,не от пилоти-линости\nРейтинг: 557 07:19, 24 юни 19 Неутрално\nБраво на Люис! Най-добрият пилот уверено върви към шеста световна титла. Обаче много жалко за Ландо. Много ме е яд, че заради проблеми остана едва десети. Заслужено беше избран за Пилот на деня.\nЛандо е 9-ти, защото Рикиардо му сложиха 2х5 секунди наказание заради изпреварванията му в последната обиколка.\nИ аз смятам, че новата млада звезда във Формула 1 се казва Ландо Норис!\nРейтинг: 1010 09:10, 24 юни 19 Неутрално\nХамилтън взе да гони сериозно Шумахер-вече никой не се съмнява ,че е шампион-започнаха залаганията в кое състезание точно ще го направи.


Начало / Нашата дейност / Доволен ли е бизнесът от уменията на младите?\nПубликувано на 24 април 2017 от Кристиана Банкова\nДнес ще ти разкажем за проучване на Българската търговско-промишлена палата (БТПП) за качеството на образованието и за това от какви хора ще се нуждае бизнесът. То е проведено в началото на тази година и може да служи като добър ориентир какви знания и умения трябва да развият младите хора по време на следването си.\nКои са най-големите пропуски?\nЗа над 80% от участниците в проучването, липсата на професионална подготовка е най-големият пропуск при обучението на младите хора. Около 40% от анкетираните мениджъри смятат, че завършващите висше образование нямат достатъчно умения за работа в екип, а 33% са установили съществени пропуски при езиковата подготовка. Близо една трета пък са на мнение, че придобитите знания са силно теоретични и, че се наблюдава липса на практическа подготовка. Оказва се, че за 28% от участвалите в проучването мениджъри, младите нямат базови икономически познания, което е сериозен недостатък при кандидатстване за експертни позиции или за работа, в който и да е бизнес сектор.\nНай-добра е подготовката по отношение на използването на информационните технологии. Едва 11% от мениджърите отчитат съществени пропуски при компютърната подготовка. Вероятно те се касаят най-вече до използването на специализиран софтуер като ERP системи или специфични програми, разработени специално за дадена компания или сектор.\nКак работодателите повишават квалификацията?\nНад половината от анкетираните ръководители са посочили, че новопостъпилите хора преминават специализирани обучения, свързани с дейността на компанията. Това е съвсем естествен подход, който се прилага от много големи компании с цел по-бързото въвеждане на служителите в конкретната работна среда. Например, всеки наш нов служител преминава въвеждащи обучения, които траят между 3 и 6 седмици след постъпването му на работа в БНП Париба Лични Финанси.\nФирмите, които инвестират в служителите си, текущо организират обучения за повишаване на знанията. Една от основните причини за това, посочена от 41% от участниците в проучването е, че младите хора не са получили достатъчно или актуални знания в университета. Едва 8% от работодателите са заявили, че не са инвестирали в допълнителни обучения.\nВажно е човек отрано да се ориентира какво иска да работи и не само да инвестира в квалификацията си в университета, но да проявява инициатива и сам да търси възможности за развиване на своите знания и умения. Това не само ще направи по-лесно намирането на работа, но и ще отвори вратите за по-добри позиции. А ако искаш да се развиваш във финансовия сектор, виж какви умения трябва да притежаваш за успешна кариера във финансовия сектор.


Лек F1.8 / 50 mm основен обектив за серията LUMIX S - Panasonic България\nБърза F1.8 бленда за красив боке ефект\n- Универсален зрителен ъгъл за разнообразни приложения\n- Лека и компактна конструкция\n- Предназначен за хибридна употреба\nСофия, България, 02 юни 2021 г. – Panasonic има удоволствието да представи нов стандартен обектив с широка бленда и фиксирано фокусно разстояние LUMIX S 50mm F1.8 (S-S50). Той е второто попълнение в серията от четири обектива с широка бленда F1.8, базирани на монтажната система L-Mount. Четирите F1.8 обектива се характеризират с еднакви размери и еднакво разположение на органите за управление, което дава значително практическо предимство при използването им. Например, когато фотоапаратът е закрепен на карданен механизъм, обективите се сменят бързо и лесно, с минимално регулиране на елементите на окачването. Също така, благодарение на еднаквия диаметър 67 mm на резбата за филтри, обективите могат да се използват с едни и същи филтри.\nПрецизна конструкция на обектива за осигуряване на най-високо качество на изображението\nОбективът, който отговаря на вашия стил на снимане\nLUMIX S 50mm F1.8 е подходящ за заснемане на различни обекти, вариращи от портретни до пейзажни снимки. Той също така има и много изразително превъзходство по отношение на видеозаписа, тъй като е оборудван с механизъм за потискане на т.нар. фокусно дишане – характерен проблем при сменяемите обективи, предназначени за статични снимки. Заедно с микро-стъпковия контрол на блендата за плавна промяна на експонацията, обективът LUMIX S 50mm F1.8 дава възможност за запис на видео с професионално качество.\nСъс своите компактни размери и ниско тегло от приблизително 300 грама, LUMIX S 50mm F1.8 се отличава с изключително висока мобилност. Здравата конструкция, устойчива на прах/водни пръски*, осигурява добра преносимост и възможност за употреба на обектива в тежки условия и при ниски температури – дори при минус 10 градуса.\nОще F1.8 обективи от серията S са в процес на разработване\nЗа по-нататъшно разширяване на продуктовата гама на обективите LUMIX S, в процес на разработване са още два F1.8 обектива с широка бленда – с фокусни разстояния 24 mm и 35 mm. Panasonic и системният алианс L-Mount се ангажират с разработването и по-нататъшно разширяване на продуктовата гама на L-Mount обективите, за да задоволят напълно нуждите на своите клиенти.\nLUMIX S-S50 е продукт, категоризиран за програмата LUMIX PRO. Програмата LUMIX PRO е създадена за поддържка на потребители на LUMIX, когато и където най-много се нуждаят от нея, посредством набор от преимущества, достъпни за членове на програмата не само в техните собствени страни, но и в страни, които те посещават за работа. За подробности относно нивата на членство, страните, продуктите и общите условия на програмата, посетете www.lumix-pro.com.\n• L-Mount е търговска марка или регистрирана търговска марка на Leica Camera AG.\nLeica и Panasonic подписаха споразумение за всеобхватно стратегическо сътрудничество и развиват „L² Technology“ като символ на това сътрудничество


Новите собственици на Нюкасъл вече работят за смяната на треньора - По света и у нас - БНТ Новини\nНовото ръководство на Нюкасъл вече е подготвило списък с желаните треньори, които евентуално да оглавят клуба, информира The Times. Според източника, основен претендент за поста е мениджърът на Рейнджърс Стивън Джерард.\nОстаналите две имена, които се спрягат за треньори са селекционерът на националния отбор на Белгия - Роберто Мартинес и наставникът на Виляреал Унай Емери.\nНа 7 октомври беше потвърдена сделката по закупуването на Нюкасъл от саудитски консорциум, който има желание да смени треньора на „свраките“.\nОчаква се настоящият мениджър на Нюкасъл Стив Брус да бъде освободен. Самият той заяви, че разбира разочарованието на феновете на Нюкасъл, но настоя, че не възнамерява да напусне поста си.\nПред погледа на новите собственици, които бяха на трибуните на „Сейнт Джеймсис Парк“ в неделя, отборът претърпя разочарование в юбилейния си мач номер 1000 като мениджър в кариерата след поражението от Тотнъм с 2:3.\nФенове на Нюкасъл скандирали "герой" по адрес на лекаря, спасил запалянкото на тима\nМачът беше прекъснат за около 10 минути, за да се окаже спешна помощ на фен на Нюкасъл на трибуните. Бързата реакция на медици, футболисти и съдията се оказаха решаващи и привърженикът е в болница в стабилно състояние.\nГероичните действия на двама от Тотнъм може би спасиха човешки живот\n„Поздравявам всички – играчи, лекари, медицински лица, всички. За щастие, има дефибрилатор. Медиците са спасили живота на човека, за което всички сме щастливи. Щастлив съм, че той изглежда вече в стабилно състояние, нашите мисли са със семейството му и се надявам скоро да се оправи“, завърши старши треньорът на Нюкасъл.\nФутболистка на Тотнъм „изгоря“ за 9 месеца заради медикамент срещу акне\nЕрик тен Хаг пристигна в Лондон\nФенско отмъщение: Хиляди от Сампдория празнуваха изпадането на Дженоа


Говори една от оцелелите по чудо жени след ужасяващата катастрофа в Бургас (ВИДЕО) -\nГовори една от оцелелите по чудо жени след ужасяващата катастрофа в Бургас (ВИДЕО)\nСестрите казват, че живеят втори живот\nДве сестри от Бургас оцеляха по чудо след каскада като от екшън филм, за която Информационна агенция News24sofia.eu TV съобщи. Автомобил в бургаския квартал „Долно езерово“ се обърна по таван и прелетя на сантиметри от преминаващите жени.\nПо данни на полицията шофьорът е бил пиян и без книжка.\nКадрите от катастрофата показват момента, в който колата едва не ги убива.\nСестрите казват, че живеят втори живот.\n„Бяхме на гости при болна братовчедка в квартала. Когато се прибирахме, изведнъж ни връхлетя колата. Случи се внезапно. Сестра ми успя да ме дръпне настрани в последния момент. Момчето излезе от обърната кола. Опитахме се да му помогнем„, разказва пред NOVA Тонка Василева Петрова, една от оцелелите по чудо жени.\nПо думите й всичко било като на филм.\n„По телевизията ме е страх да гледам такива неща. Представете си какво ми беше на живо„, споделя тя.\nЛудогорец нанесе най-тежката загуба на ЦСКА при това ръководство (ВИДЕО)\n"Орлите" размазаха "червените" с 4:0\nПлатени „протестиращи“ блокираха движението пред стария парламент (СНИМКИ/ВИДЕО)\nУкрайна отбелязва 35 години от катастрофата в Чернобил (ВИДЕО)\nХАОС СЛЕД СПИРАНЕТО НА „АСТРАЗЕНИКА“: Хора бяха връщани, личните лекари останаха без ваксини\nГорещи подробности в NEWS24sofia.eu за каналджиите, закопчани при спецакция в квартал „Надежда“


Мария Габриел ще е патрон на предстоящото Европейско в София | Boec.BG - онлайн медия за бойни спортове\nНачало Други Мария Габриел ще е патрон на предстоящото Европейско в София\nМария Габриел ще е патрон на предстоящото Европейско в София\nМария Габриел ще бъде патрон на предстоящото Европейско първенство по таекуондо за мъже и жени. Европейският комисар с ресор иновации, научни изследвания, култура и образование позира с фланелка на националния ни отбор до президента на федерацията Слави Бинев.\nПрез април България за първи път ще бъде домакин на престижната надпревара.\nПредвид важността на първенството, Мария Габриел е приела поканата и лично ще открие едно от най-важните европейски спортни събития преди Олимпийските игри в Токио.\nДвамата с Бинев, който е Член на Борда на Директорите на KUKKIWON, президент на БФТ, президент на Европейската Професионална Таекуондо Федерация и вицепрезидент на Световната, и вицепрезидент на Taekwondo Europe, обсъдиха предимствата на таекуондо.\nОсновна тема на срещата е възможността за задълбочено съдействие на Европейските институции за ефективно развитие на спорта.\nПо време на разговора присъстваха още инж. Васил Червенков-независим оценител и рецензент към ЕК, старши съветник на Областния управител на Област Варна и д-р Александър Минев- Генерален секретар на Българска Таекуондо Федерация.\nПървата набелязана стъпка за развитието на таекуондо е подписването на двустранен Меморандум за сътрудничество между Европейската Комисия и Световната таекуондо централа KUKKIWON в чието ръководство е бившият представител на ЕП – Слави Бинев.\nтагове: Европейско първенство Мария Габриел Слави Бинев таекуондо\nпредишни Трикратен световен шампион помага на Поветкин (СНИМКА)\nследващи Джейк Пол: Томи Фюри живее в сянката на брат си


Порок ли е възрастта и кога човек може да осъществи мечтите си?\nПредставете си сериала „Сексът и градът“, в който всички главни героини са над 65 години. Те ходят на срещи, търсят мъжа на мечтите си, заети са с работа, а в свободното си време обсъждат с приятелки забавни подробности от интимния си живот. Не можете ли да си го представите? Жалко!\nИменно по такъв сюжет започва да работи продуцентът на „Сексът и градът“ Дарън Стар по телевизионния канал HBO. Новият сериал се снима по автобиографичния роман „Дневниците на Виагра“, написан от 75-годишната Барбара Роуз Брукър.\nПрез по-голямата част от живота си Барбара Роуз Брукър се занимавала с литература, но едва ли й е хрумвало, че ще постигне истинския си успех чак на 75.\n- Когато станах на шейсет, осъзнах, че нашето общество е пълно с чудовищни предразсъдъци, свързани с възрастта - спомня си тя. - Това много ме ядоса.\nБрукър решила да напише роман, който разрушава възрастовите стереотипи. Главната героиня е 70-годишната журналистка Ан Апълбаум. Тя е разведена от трийсет години, затова се опитва по всякакъв начин да оправи личния си живот и да получи литературно признание.\n- Ан Апълбаум — това съм аз на деветдесет процента, - обяснява авторката. — Практически всички ситуации, описани в книгата, са взети или от моя личен опит, или от опита на мои познати. Аз не пиша за неща, които не познавам.\nОт личния опит на Барбара Роуз Брукър следва, че мъжете и жените трудно постигат взаимно разбиране на каквато и да било възраст. „Вярвате ли в истинската любов? — пита героинята. Събеседникът й се намръщва: „Вярвам във виаграта". Героите в книгата се запознават, влюбват се, всеки се опитва да впечатли другия, попадат в неловки ситуации — с една дума, водят активен и пълноценен живот във всяко отношение, въпреки че отдавна са преминали шейсетте.\nПървият издател, при когото Брукър отишл със своята книга, отказал дори да прочете ръкописа. „Роман за 70-годишна жена, която прави секс и кариера? Това е направо отвратително" - казал той. Така й отговорили всички останали издатели - повече или по-малко грубо.\nБрукър не повярвала на скептиците и издала книгата със свои средства. И постъпила правилно. Първият тираж от 10 000 екземпляра се продал успешно, литературните критици написали възторжени отзиви за романа, започнали да канят Брукър в телевизионни предавания. Към „Дневниците на Виагра" проявило интерес голямото американско издателство „Саймън и Шустър" - то получило правата за второто издание на романа.\nОсвен това Барбара Роуз Брукър продала ръкописа на няколко европейски издателства и сега книгата се превежда на различни езици, включително и на руски.\nСлед това се случило най-интересното. „Дневниците" привлекли вниманието на Дарън Стар, продуцент на „Сексът и градът", „Бевърли Хилс 90210" и други успешни сериали. Стар решил да заснеме по романа сериал за телевизионния канал НВО.\nСлед „Дневниците на Виагра" Барбара Роуз Брукър е написала още две книги: „Любов, понякога" и „Трябва ли да спя в леглото на покойната му жена". Тези романи сега се подготвят за печат.\nБрукър нарича себе си, своите героини и всички жени над шейсетте, запазили интереса към живота, „Boomer Hotties", което в свободен превод означава „секси в зряла възраст".\n- Съвременното общество смята, че любовта, срещите, сексът и кариерата не са за нас. Всъщност всички ние се нуждаем от тези неща, няма значение на колко сме години - казва тя.\nПредубежденията към възрастта, в нашето съвременно общество са също толкова погрешни и несправедливи, колкото хомофобията и расизмът.\nТази история е част от книгата "ПОЖЕЛАХ И УСПЯХ! 31 удивителни истории за жени, доказали, че никога не е късно да реализираш своята най-невероятна мечта."\nПОЖЕЛАХ И УСПЯХ! - Проект на Владимир Яковлев\n"Повечето хора са сигурни, че животът на жената забележимо се влошава към трийсетте, а към петдесетте приключва окончателно, а останалото време просто трябва кротко да се доживее. Всъщност това е пълен абсурд – и след петдесет можете да осъществите мечтите си, каквито и да са те." Владимир Яковлев\n31 удивителни истории за жени, доказали, че никога не е късно да реализираш своята най-невероятна мечта. Виж още ...


А ако има чести ваканции като във Франция, дали пак няма да възникне проблемът "Кой ще гледа децата?" - Danybon.com\nИзключвам групата, с която макар и да спорим, дали учебната година да започне на 5 или 15 септември, но всички общо взето искаме повече ваканционни дни за децата. Едните искат да е през лятото, другите да е разпределно равномерно и през учебната година, а трети - и дълга лятна ваканция, и чести нормални ваканции през учебната година\nТези дни много често говорим за хубавите чести ваканции във Франция. Преди години Френският лицей беше едно от училищата, което следях много за малкото си дете. То дори беше прието там, но избрахме българската система, за да са общи ваканциите с батко му, а и вече имахме ясен успешен път с училищата.\nТогава обаче, когато следях информациите за Френския лицей, много се коментираше сред българските семейства като минус честите ваканции в училището, които са през 1,5-2 месеца за около 2 седмици. Другият минус, който не се харесваше сред българите, беше, че в сряда се учи до обяд.\nДа. за едни семейства това е прекрасно – чести и нормални ваканции и в средата на седмицата по-малко натоварване. Щадящ режим за детето, но малко български родители трудно могат да си го позволяват.\nДори да се настоява от родителите МОН да предложи такива по-чести ваканции, както е във Франция, Нидерландия и други държави в Европа, пак ще стигнем до момента, в който сме и сега – това ще е затруднение за голяма част от родителите, които не искат дълга лятна ваканция. Тогава няма да искат и чести нормални ваканции през учебната година.\nИзключвам групата, с която макар и да спорим, дали учебната година да започне на 5 или 15 септември, но всички общо взето искаме повече ваканционни дни за децата. Едните искат да е през лятото, другите да е разпределно равномерно и през учебната година, а трети – и дълга лятна ваканция, и чести нормални ваканции през учебната година.\nTags: българска образователна системаначало на учебната годинаобразованиеРазмисли от Данибонфренска образователна системаФренски лицей


Природни продукти правят чудеса за главоболието\nЛекове от природната аптека ще ви отърват от болката\nПубликувана: 29 Май, 2020 18:24\nРуският невролог Пьотр Соков коментира най-ефикасните и леснодостъпни природни средства срещу главоболие, пише РИА Новости.\nЯстие с голямо съдържание на тази подправка може да ви спаси от главоболие. Причината за чудодейните свойства на лютите чушлета се крие в мозъка. Рецепторите, подаващи сигнал за болка, се „превключват” на усещането за парене в устата.\nСпоред невролога, кафето е сред най-популярните средства за лечение на главоболие. То е богато на антиоксиданти.\nНастроението и общото здравословно състояние се повишава от 1-2 чаши кафе дневно. Това се дължи на допамина в горчивата и ободряваща напитка..\nТрябва обаче да се има предвид, че кафето ще подобри състоянието ви, ако имате ниско кръвно налягане. При високо кръвно нещата няма да изглеждат толкова приятни.\nКофеинът е добре известен стимулант. Кафето подобрява вниманието, паметта и бодростта.\nОт споменатите,ПРИРОДНИ ПРОДУКТИ,НАЙ-АРЕСАХ,КОНЯКА.С чай,става готино,весел чай.\nГЛУПОСТИ. Привикнеш ли един път към кафе и после те боли глава като не пиеш. То си е зависимост, ама вие си мислете, че се "лекувате".\nЗа чайове и билки недей те да пишете или само лоши работи, че сзо ше забрани и билкови те аптеки\nБизнесПълен провал на реколтата от пшеница\nДоц. Мангъров: Не бих се съгласил да ме изследват Ангелкова: Чака ни труден и тежък сезон България поиска обяснение от Великобритания за карантината Рекорд на новозаразените, седем починаха за денонощие Интер започна преговори с Челси за Емерсон Палмиери


Хитрино: Ден след трагедията - bTV Новините\nХитрино: Ден след трагедията\nВ селото беше обявено бедствено положение\nПубликувано в 11:30 ч. 11.12.2016 г. - Обновено в 14:05 ч. 11.12.2016 г.\nДен след трагичния инцидент в Хитрино, при който влакова композиция с пропан-бутан и пропилен дерайлира и се взриви, в селото беше обявено бедствено положение.\nЖителите бяха евакуирани още вчера и настанени при близки и в кризисния център в Шумен. Властите се обърнаха към гражданите на Хитрино с молба да не се опитват да влизат в ограничения периметър, защото ще изложат живота си на опасност.\nСитуацията в района е усложнена, тъй като има изтичане на газ от две цистерни и е възможно районът да бъде обгазен.\nИзтичане на газ от две цистерни усложнява работата на властите в Хитрино (ВИДЕО)\nРаботата по изтегляне на цистерните от Хитрино е започнала\nТова създава трудности и на властите, които трябва да изпразнят и изтеглят от релсите останалите 12 цистерни.\nПри взрива в Хитрино загинаха седем души, а 29 бяха ранени. Шестима от тях са в изключително тежко състояние с множество изгаряния и травми. Те са настанени в две варненски болести.\nЕдин от пациентите е стабилизиран и вече е извън реанимация. Останалите все още са в реанимация, като двама са в тежко състояние.\nВ болницата в Шумен са останали 10 души от общо 29, които минаха на преглед. Трима от тях са в по-сериозно състояние.\nС решение на Министерския съвет 12 декември, понеделник, е обявен за ден на национален траур за жертвите от Хитрино.\nШестима от ранените в Хитрино са в много тежко състояние във варненски болници\nСамо един от пациентите, откарани във Варна, е изведен от реанимация\nНационална кампания на БЧК и bTV започва да набира средства за пострадалите от Хитрино. Парите ще отидат за възстановяване на домовете на хората.\nРазследващите органи работят по няколко версии за причините за катастрофата, една от които е влизане с превишена скорост на гарата в Хитрино.\nСкоростта, с която композицията би трябвало да се движи в този участък е 40 км/ч. Според служителител на национална компания „Железопътна инфраструктура” влакът се е движел с превишена скорост, но това ще се знае със сигурност, когато бъдат разчетени данните на архивиращите устройства на двата локомотива.\nДругите версии, по които се работи, са откъсване на част от влаковата композиция, в резултат на което цистерните са дерайлирали, или техническа повреда на самата жп линия.\nУправителят на фирмата превозвач „Булмаркет” определи взрива в Хитрино като необясним и мистериозен. Според него е нетипично, че цистерната се е взривила към къщите.\nОт фирмата заявиха, че ще помогнат на нуждаещите се хора от селото.